Eintlik is dit nie ‘n moderne verskynsel nie. Dit kom van ver. Van die vroegste tye af het mense gesukkel om die woord genade reg te verstaan.
Wanneer begin ‘n mens iets van genade verstaan? Wanneer jy besef jy sorg nie vir jouself nie – God voorsien in ALLES. En Hy sorg nie vir jou omdat jy so oulik is nie. Hy sorg vir elkeen omdat Hy genadig is. Reg van die eerste bladsye van die Bybel lees ons dít!
Dieselfde gebeur in die Nuwe Testament. Lees maar weer wat in Kolosse gebeur het. Mense het gedink deur wette na te kom, verdien jy ‘n spesiale gunsie by God! Maar, as jy só begin dink en leef, vermoor jy eintlik die God van genade. Dan vervang jy Hom met ‘n wetsgod. Dit was juis mense wat onder hierdie misverstand geleef het, wat die Seun van God aan die kruis opgehang het – toe Hy hulle wou oortuig dat genade alléén genoeg was!
Daarom het God al heelwat vroeër vir die volk volgens Jesaja gesê dat Hy moeg was van hulle nuwemaansfeeste, feestye, ens. Dat Hy dit eintlik gehaat het (Jes 1:12,14). Hoekom het God nie daarvan gehou nie? Omdat daar agter hierdie gebare en gebruike niks was wat die mens aan God se genade herinner het nie.
Genade is dus ‘n geskenk wat jy ontvang en wat jy dan moet gebruik om jou omgewing ‘n genadiger plek te maak! (Hier sou ‘n mens by barmhartigheid kon aansluit)
Maar nou sal die joernalis vir Abraham, daar waar hy teruggegaan het na sy huis, nog ‘n vraag vra. Hy sal vir hom vra: “Abraham, noudat jy weet Sodom gaan vernietig word, wat gaan jy daaromtrent doen?” En dan sal Abraham sê: “Ek het gedoen wat ek kon. Ek het met God onderhandel sodat die regverdiges nie saam met die onregverdiges in Sodom omkom nie. Meer as dit kan ek nie doen nie.”
Ons lees dikwels in die Bybel van mense wat geweet het dat ‘n ramp mense gaan tref. Hierdie mense het verskillend op hulle voorkennis gereageer. Noag, byvoorbeeld, is deur God ingelig dat Hy die wêreld gaan verwoes en aangesê om ‘n ark te bou (Genesis 6-7). Noag het gehoorsaam. Hy het die ark gebou. En net dit. Hy het niemand probeer bekeer of omdraai of enigiets nie. Hy het net die ark gebou.
En wat van Moses? Terwyl Moses op die berg was om die Wet te ontvang, maak die Israeliete ‘n goue kalf en begin om dit te aanbid. God sê vir Moses dat Hy hulle van die aarde af gaan verdelg. En wat maak Moses? Exodus 32:10-14 vertel hoe Moses vir die volk ingetree het. Hy het by God gepleit dat God nie sy woede op die volk moet uithaal nie. En God het hulle gespaar.
Die vraag wat ons onsself vandag moet afvra, hier op die 8ste Sondag van Koninkrykstyd, is wat ons sal doen as ons weet die wêreld kom tot ‘n einde? En eintlik weet ons dat die aarde besig is om vernietig te word. Besoedeling, haat en nyd, korrupsie, ontbossing – alles dui daarop dat die aarde sy einde nader.
Eerstens kan en moet ons natuurlik by God intree vir die wêreld. En nooit vergeet dat God ‘n hele samelewing kan omkeer, soos Hy met Ninevé gedoen het nie.
Dit gebeur soms dat ŉ mens na jou omstandighede kyk en dan net die slegte raaksien, want dis al waartoe jou geestesingesteldheid jou in staat stel. Die week vra ŉ vrou my waarom dit dan lyk asof God net die hardheid van die lewe vir haar wys? Dis sleg as mense net die seer van die lewe raaksien omdat hulle oë op stadiums nie in staat is om verder te kyk nie. Dit is eers as jy slaag om anders te kyk dat jy God se hoop en liefde raaksien. Dis eers as jy deur die oë van geloof en gebed kyk, dat jy dit regkry om anders te kyk na die werklikheid.
Dit lyk soms of die lewe ŉ skerp koraalrif na ons draai. Sodra jy leer om anders daarna te kyk – met ander oë daarna te kyk – sien jy ander dinge raak. Dan verras God jou op die vreemdste plekke met sy liefde. Soms moet ons juis nader aan die hardheid van die lewe kom om weer te leer om ander dinge raak te sien as wat ons normaalweg sou sien!
Gebed leer jou om anders te kyk – ander dinge raak te sien. As ŉ mens bid, begin jy deur die Gees se oë na die skerp koraalriwwe kyk. Dan staan jy soms verras hoe God se liefde daar teenwoordig is !
God het ‘n ruim hart. Want God is liefde. Daar is plek vir die impulsiewe Petrus, die berekende Paulus, die gevoelvolle Johannes, die gebore twyfelaar Thomas…en vir jou en my. Daarom het egte godsdiens-en daarmee egte gebed– nie ‘n sisteem en vaste patroon nie. Ons is nie almal eenders nie en ons ervaar die lewe nie almal eenders nie. Tog kan ons almal-elkeen op sy eie manier- tot God nader. Want Hy het ‘n reenboog van genade. As ons mekaar volgens vaste sisteme en patrone beoordeel en meet, as ons mekaar verketter omdat jy nie soos ek is nie en ek nie soos jy nie, God is anders. Sy genade het baie kleure: een vir my en een vir jou en een vir die ander.
Terwyl ek sit en die laaste blogartikel vir die jaar skryf voor ek ’n bietjie gaan uitspan, luister ek na die musiek van ” Les Misérables” . As jy dit nog nie beleef het nie, moet jy sorg dat jy die opvoering sien as dit weer Suid-Afrika toe kom. Dit gaan oor Hoop en Genade. Die verhaal gaan oor genade, vergifnis en ‘n nuwe begin !!
Op die oomblik kan ek nie help om die doop aan Kersfees te koppel nie! ‘n Simbool van die nuwe begin en nuwe hoop. Ja dit is wat die geboorte van die Here Jesus was- Die belofte van Hoop en Verlossing vir die mensdom!!
Ek wil graag die lofgebed van Maria nadat sy gehoor het sy gaan die kindjie Jesus in die wêreld bring met julle deel. In die gebed getuig sy van die goedheid van God !!